In nomine sanctæ et individuæ Trinitatis. Notum sit tam presentibus quam futuris quod ego Bertrandus de Silliniaco dono atque concedo Deo et Beatæ-Mariæ Pontiniacensi et monachis ejusdem loci censum de curtili suo quod habent apud Sanctam-Porcariam; id est duos solidos Trecensis monetæ; necnon et prata quæ apprataverunt in terra mea, et quæ a me acceperunt; censum quoque eorum quæ a rusticis adquisierunt; quæcunque scilicet hodie tenere videntur. Laudat hoc uxor mea Ilduisis, cognomento Damaruns, et filius meus Gauterius et filia mea Ilduisis, cognomento Lorria. Hujus rei testes sunt Rodulfus, capellanus, et Ildebertus; Symon, presbyter de Ariaco; Awallo de Silliniaco, dominus meus; Gauterius, nepos meus; Hugo de Fluriaco et multi alii. Actum publice apud Silliniacum, presente domno Hugone, Autissiodorensi episcopo, et Hugone, abbate Pontiniacensi, in domo Ildeberti, capellani, anno ab Incarnatione domini Mº Cº XXº VIº, II kalendas septembris, regnante Ludovico Francorum rege; Willelmo, consule.